## Pravilnik o postupku i kriterijima za davanje prethodne suglasnosti za imenovanje predsjednika i članova uprave društava za osiguranje i društava za reosiguranje

### NN 10/2000 (27.1.2000.), Pravilnik o postupku i kriterijima za davanje prethodne suglasnosti za imenovanje predsjednika i članova uprave društava za osiguranje i društava za reosiguranje

# MINISTARSTVO FINANCIJA

Na temelju članka 16. Zakona o osiguranju ("Narodne novine", br. 46/97
- pročišćeni tekst, 116/99) ministar financija donosi

## PRAVILNIK

### O POSTUPKU I KRITERIJIMA ZA DAVANJE PRETHODNE SUGLASNOSTI ZA IMENOVANJE PREDSJEDNIKA I ČLANOVA UPRAVE DRUŠTAVA ZA OSIGURANJE I DRUŠTAVA ZA REOSIGURANJE

Članak 1.

Ovim Pravilnikom propisuje se postupak i kriteriji za izdavanje prethodne
suglasnosti ministra financija za imenovanje predsjednika i članova uprave
društava za osiguranje i društava za reosiguranje (u daljnjem tekstu: društvo).

Članak 2.

Prije donošenja odluke o imenovanju predsjednika ili člana uprave društva,
nadzorni odbor društva dužan je zatražiti prethodnu suglasnost koju na
prijedlog Direkcije za nadzor društava za osiguranje daje ministar financija.
Uz zahtjev koji se podnosi Direkciji za nadzor društava za osiguranje (u
daljnjem tekstu: Direkcija za nadzor) potrebno je priložiti sljedeće dokumente:

1. ovjereni preslik domovnice (za strane državljane ovjereni preslik
putovnice),

2. ovjereni preslik diplome (odnosno prijevoda diplome stranog fakulteta
ovjerenog od stalnog sudskog tumača i njezina nostrifikacija od strane
nadležne institucije),

3. uvjerenje o nekažnjavanju,

4. ispunjeni upitnik za kandidate za predsjednika ili člana uprave društva
koji je sastavni dio ovoga Pravilnika,

5. kandidati za predsjednika uprave društva dužni su dostaviti svoj
program razvoja društva i način ostvarenja tog programa.

Direkcija za nadzor može od društva ili od kandidata zatražiti i druge
dokumente koje ocijeni neophodnima za odlučivanje.

Direkcija za nadzor može pozvati kandidata za predsjednika uprave društva
da osobno obrazloži svoj program razvoja društva i način ostvarenja tog
programa.

Članak 3.

Direkcija za nadzor zatražit će od nadzornog odbora društva koji je
dostavio nepotpunu dokumentaciju da istu upotpuni u roku od 8 dana. Ukoliko
nadzorni odbor to ne učini u ostavljenom roku ili u istom roku ne opravda
kašnjenje dostave dokumenata, Direkcija za nadzor će zahtjev za izdavanje
prethodne suglasnosti odbaciti kao nepotpun.

Članak 4.

Nakon što Direkcija za nadzor ocijeni da je dokumentacija iz članka
2. ovoga Pravilnika potpuna, obavijestit će kandidata da može pristupiti
polaganju stručnog ispita pred Komisijom za polaganje stručnog ispita za
predsjednika i člana uprave društva za osiguranje, koju imenuje ministar
financija (u daljnjem tekstu: Komisija).

Stručni ispit iz stavka 1. ovoga članka (u daljnjem tekstu: stručni
ispit) obuhvaća provjeru poznavanja pravnih propisa, organizacije i upravljanja,
ekonomije osiguranja i financijskog poslovanja društava za osiguranje.

Program i način polaganja stručnog ispita, pobliže će utvrditi Komisija.

Stručni ispit se polaže na hrvatskom jeziku.

Komisija izdaje Uvjerenje o uspješno položenom stručnom ispitu koje
kandidat dostavlja Direkciji za nadzor.

Članak 5.

Nakon dostave Uvjerenja o uspješno položenom stručnom ispitu, Direkcija
za nadzor predložit će ministru financija izdavanje prethodne suglasnosti
za imenovanje predsjednika ili člana uprave društva.

Članak 6.

Direkcija za nadzor neće predložiti ministru financija davanje prethodne
suglasnosti za predsjednika ili člana uprave društva, ukoliko je kandidat
bio član uprave ili je na drugi način bio odgovoran za poslovanje društva
za osiguranje ili reosiguranje ili drugog trgovačkog društva koje je učestalo
postupalo suprotno zakonskim i drugim propisima pa su prema društvu od
strane nadležnih tijela poduzimane mjere u cilju uspostavljanja zakonitosti
poslovanja ili u slučaju pokretanja postupka stečaja, sanacije, oduzimanja
odobrenja za rad ili ukoliko ne ispunjava neki od uvjeta propisanih Zakonom
o osiguranju ili ovim Pravilnikom i o tome će izvijestiti nadzorni odbor
društva.

Članak 7.

Komisija iz članka 4. stavka 1. sastoji se od predsjednika i dva člana
i imenuje se na rok od četiri godine. Tajnika Komisije imenuje ministar
financija.

Predsjednik, članovi i tajnik Komisije imaju pravo na naknadu za svoj
rad čiji iznos utvrđuje ministar financija.

Članak 8.

Prijavu za polaganje ispita kandidati podnose Ministarstvu financija
- Komisija za polaganje stručnog ispita za predsjednika i člana uprave
društva za osiguranje, Zagreb, Katančićeva 5.

Uz prijavu iz prethodnog stavka kandidat Komisiji podnosi obavijest
Direkcije za nadzor da može pristupiti polaganju stručnog ispita i dokaz
o uplaćenom iznosu za pokriće troškova ispita kojeg utvrđuje ministar financija.

Članak 9.

Ovaj Pravilnik stupa na snagu osmog dana od dana objave u "Narodnim
novinama".

Klasa: 453-01/00-01/26
Urbroj: 513-11/00-1
Zagreb, 19. siječnja 2000.

Ministar financija
**mr. Borislav Škegro,** v. r.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_PRIVITAK

UPITNIK
ZA KANDIDATE ZA PREDSJEDNIKA ILI ČLANA UPRAVE DRUŠTVA ZA OSIGURANJE I DRUŠTVA
ZA REOSIGURANJE

(Podaci dani u Upitniku su strogo povjerljivi i bit će dostupni
samo Direkciji za nadzor društava za osiguranje i ministru financija koji
izdaje suglasnost za imenovanje)

1. Naziv i adresa društva za osiguranje (u daljnjem tekstu: Društvo).

2. Ime i prezime kandidata, mjesto i godina rođenja, jedinstveni matični
broj građana, državljanstvo i adresa stanovanja.

3. Životopis s težištem na stečenoj naobrazbi (trajanje naobrazbe, naziv
ustanove ili stručnih seminara koje ste pohađali, specijalizacija, objavljeni
znanstveni radovi). Priložite i dokumente koji dokazuju stjecanje navedene
naobrazbe.

4. Navedite imena i adrese dviju osoba koje mogu dati reference o Vašim
stručnim sposobnostima i čestitosti.

5. Opišite potanje sadašnje radno mjesto kao i sva vaša prijašnja radna
mjesta (naziv ustanove ili trgovačkog društva, trajanje zaposlenja, položaj,
vrsta obavljenih poslova, ovlasti, broj podređenih osoba. Navedite jesu
li te ustanove ili trgovačka društva bili, ili se nalaze, u bilo kakvom
odnosu s Društvom.

6. Imate li vlasnički udio ili bilo kakve druge financijske odnose (kredite
i sl.) s Društvom? Ako da, navedite pojedinosti.

7. Da li ste vlasnik, suvlasnik ili imate bilo koji drugi financijski
interes u drugom društvu za osiguranje ili u bilo kojem drugom trgovačkom
društvu? Jeste li član uprave, nadzornog odbora, prokurist ili na neki
drugi način sudjelujete u stvaranju i provedbi poslovne politike društva
za osiguranje, drugog trgovačkog društva ili neke druge ustanove? Ako da,
navedite pojedinosti.

8. Da li su društva za osiguranje ili druga trgovačka društva ili financijske
institucije u kojima ste obavljali rukovodeće funkcije (kao predsjednik,
član uprave ili nadzornog odbora, prokurist ili ste na bilo koji drugi
način sudjelovali u stvaranju i provedbi poslovne politike) imale financijske
poteškoće koje su ta trgovačka društva ili financijske institucije dovele
do pokretanja postupka sanacije ili stečaja? Ako da, navedite pojedinosti.

9. Da li ste bili kažnjeni zbog nekih počinjenih djela navedenih u članku
239. stavku 2. Zakona o trgovačkim društvima? Ako ste strani državljanin
ili ste kao hrvatski državljanin živjeli izvan Republike Hrvatske: Jeste
li ikada bili krivično osuđivani u inozemstvu zbog djela usporedivih s
djelima navedenim u članku 239. stavku 2. Zakona o trgovačkim društvima?
Ako da, navedite pojedinosti.

10. Da li je društvu za osiguranje ili drugoj financijskoj instituciji
u kojoj ste obavljali rukovodeće funkcije (kao predsjednik, član uprave
ili nadzornog odbora, prokurist ili ste na bilo koji drugi način sudjelovali
u stvaranju i provedbi poslovne politike) bilo oduzeto odobrenje za rad
od strane nadležnih tijela odgovornih za nadzor banaka, društava za osiguranje
i drugih financijskih institucija? Ako da, navedite pojedinosti.

11. Da li su u društvu za osiguranje ili drugoj financijskoj instituciji
u kojoj ste obavljali rukovodeće funkcije (kao predsjednik, član uprave
ili nadzornog odbora, prokurist ili ste na bilo koji drugi način sudjelovali
u stvaranju i provedbi poslovne politike) nadležna državna tijela utvrdila
veću nepravilnost u poslovanju ili težu povredu zakona koji reguliraju
rad društava za osiguranje, drugih financijskih institucija ili Zakona
o trgovačkim društvima? Ako da, navedite pojedinosti.

12. Da li je od strane nadležnih tijela zaduženih za nadzor društava
za osiguranje ili drugih financijskih institucija ocjenjivana Vaša stručnost
i čestitost? Je li Vam neka od tih ustanova već uskratila ili oduzela suglasnost
za obavljanje rukovodećih funkcija ili obavljanje djelatnosti na dotičnom
području? Ako da, navedite pojedinosti.

13. Smatrate li da postoje druge činjenice ili okolnosti koje bi prema
razumnoj prosudbi mogle biti važne za ocjenu Vaše primjerenosti za obavljanje
funkcije predsjednika ili člana uprave Društva (npr. činjenica ili okolnosti
koje su vezane uz Vašu stručnu osposobljenost, eventualne financijske poteškoće
te sukob interesa)? Ako da, navedite pojedinosti.

Potvrđujem da su svi odgovori istiniti i potpuni u okvirima mojih spoznaja
te da nisam zatajio nikakvu informaciju koja bi mogla utjecati na odluku
Direkcije za nadzor društava za osiguranje i Ministarstva financija.

Obvezujem se da ću Direkciju za nadzor društava za osiguranje neodložno
obavijestiti o svim promjenama koje bi mogle značajno utjecati na davanje
suglasnosti.

**Mjesto i datum:         \_\_\_\_\_\_\_\_\_\_\_\_\_\_\_\_\_     Potpis kandidata:**

Pravilnik, NN 10/2000-106